Výzva k podávaniu návrhov na spoločné projekty vedecko-technickej spolupráce medzi pracoviskami slovenskej republiky a  juhoafrickej republiky
na roky 2008 – 2010 

1. PRÁVNY RÁMEC
Na základe Dohody medzi vládou Slovenskej republiky a vládou Juhoafrickej  republiky o vedecko-technickej spolupráci, podpísanej 15. mája 2006 v Pretórii, vypisuje Agentúra na podporu výskumu a vývoja (APVV) v spolupráci so Sekciou vedy a techniky MŠ SR výzvu k podávaniu návrhov na spoločné výskumné projekty vedecko-technickej spolupráce medzi spolupracujúcimi organizáciami v Slovenskej republike a v Juhoafrickej republike. 
2. TEMATICKÉ ZAMERANIE

V tejto výzve sú definované nasledovné prioritné výskumné oblasti:
•	Biotechnológie (s dôrazom na pôdohospodárstvo, životné prostredie a potravinárske technológie)
•	Obnoviteľné zdroje energie (vrátane výskumu a vývoja biopalív)
•	Aplikovaná fyzika (s dôrazom na laserové technológie, cyklotróny, a počítačovú tomografiu)
•	Nové materiály a technológie (vrátane nano-materiálov)
•	Sociálne a humanitné vedy (vrátane ekonómie)
Predkladať možno návrhy projektov  na mobility pre riešenie už existujúcich  projektov z vyššie uvedených oblastí výskumu a vývoja. Doba trvania mobilitných projektov je maximálne tri roky.
Spolupracujúci partneri z výskumno-vývojových organizácií na oboch stranách vypracujú spoločne obsahovo totožné mobilitné projekty na podporu spoločných výskumno-vývojových aktivít. Spoločné mobilitné  projekty sa realizujú prostredníctvom výmeny osôb a informácií.

3. OPRÁVNENÍ ŽIADATELIA

Návrh projektu môžu podávať právnické osoby a fyzické osoby výskumu a vývoja v Slovenskej republike zo všetkých sektorov výskumu a vývoja (sektor vysokých škôl, podnikateľský sektor, štátny sektor a neziskový sektor), zapojené do riešenia dohodnutého výskumného programu formou už existujúcich podporených projektov. Najmenej jeden člen riešiteľského kolektívu musí byť z Juhoafrickej republiky.

4.TRVANIE VÝZVY A PODANIE PRIHLÁŠKY 

Dátum otvorenia výzvy je 15. september 2007, dátum ukončenia výzvy  30. november 2007. Slovenskí žiadatelia predkladajú žiadosti v elektronickej forme prostredníctvom on-line systému v slovenskom aj anglickom jazyku. Jeden podpísaný originál v písomnom vyhotovení je potrebné doručiť do agentúry do 30. novembra 2007 do 18 00 alebo poštou s najneskorším dátumom odoslania 30. 11. 2007 na adresu agentúry (Agentúra na podporu výskumu a vývoja, Mýtna 23, P.O.BOX 346, 814 99 Bratislava).
Po uvedenom termíne nebude možné predložiť návrh. Návrh projektu za slovenskú stranu musí byť podpísaný obidvoma riešiteľskými organizáciami (podpis zodpovedného riešiteľa, štatutárneho zástupcu pracoviska, pečiatka pracoviska). Faxové podpisy a pečiatky juhoafrického partnera budú akceptované. 

5. ZAČIATOK A DĹŽKA REALIZÁCIE PROJEKTU

Realizácia projektov podaných v rámci tejto výzvy sa môže začať najskôr 1. 4. 2008, ukončiť najneskôr 31. 12. 2010.

6. FINANCOVANIE PROJEKTOV

Finančné požiadavky sa môžu týkať výlučne nákladov na mobilitu osôb (pobytové a cestovné náklady a náklady na ubytovanie). Riešiteľské organizácie musia mať zabezpečené financovanie projektov, na ktoré nadväzuje v tomto projekte opísaná mobilita, inou formou (granty, inštitucionálne zdroje a pod.). Čísla grantov a spôsob financovania sa uvedie vo formulári v kolónke „Doteraz zabezpečené zdroje financovania“.
Každoročne je možné naplánovať krátkodobé pobyty max. 2 x 10 dní /rok 
Slovenská strana hradí:
•	cestovné náklady do výšky ekonomickej triedy letenky na jednu spiatočnú cestu pre slovenských zamestnancov výskumu a vývoja alebo expertov pri ceste do JAR
•	výdavky na zdravotné poistenie slovenských zamestnancov VaV počas pobytu v JAR 
•	pobytové náklady podľa zákona o cestovných náhradách (č. 283/2002 Z.z.) pre juhoafrických zamestnancov VaV pri pobyte na Slovensku, maximálne 20 človekodní/rok
•	ubytovanie pre juhoafrických  zamestnancov VaV pri pobyte na Slovensku do výšky 2000 Sk/noc, maximálne 20 nocľahov/rok
•	prípadné cestovné náklady, ubytovanie a diéty pre členov slovenského riešiteľského kolektívu pri sprevádzaní juhoafrických riešiteľov po Slovensku
•	náklady členov slovenského riešiteľského kolektívu spojené (okrem vložného) s návštevami konferencií, seminárov a iných aktivít na území SR, ktoré jednoznačne súvisia  s témou riešeného projektu.  

Obdobne juhoafrická strana hradí cestovné a poistné náklady pre juhoafrických  zamestnancov výskumu a vývoja, alebo expertov pri ceste na Slovensko a pobytové náklady (stravné + diéty) a ubytovanie pre slovenských zamestnancov výskumu a vývoja alebo expertov pri pobyte v JAR.  

Financovanie mobilít bude poskytnuté podľa schváleného rozpočtu Ministerstva školstva Slovenskej republiky prostredníctvom APVV počas trvania riešenia projektu. Pokrytie nákladov v Slovenskej repoblike sa uskutoční podľa schváleného rozpočtu na bilaterálnu medzinárodnú vedecko-technickú spoluprácu na roky 2008, 2009 a 2010.  

7. HODNOTENIE PROJEKTOV

Výber prebieha dvojkolovým systémom. V prvom kole oddelene prostredníctvom národných komisií a v druhom kole prostredníctvom zmiešanej komisie. 

Na národnej úrovni budú žiadosti  hodnotené podľa nasledovných kritérií:

I.	Vedecké a aplikačné ciele projektu  (60 bodov)

–	Význam prínosu projektu v danej V&T oblasti (10 bodov)
–	Originálnosť projektu na národnej a medzinárodnej úrovni (10 bodov)
–	Formálne spracovanie návrhu a definované  ciele projektu (10 bodov)
–	Oprávnenosť  navrhovanej spolupráce (10 bodov)
–	Vhodnosť a aktuálnosť navrhovaných metód riešenia (10 bodov)
–	Potenciálny socio-ekonomický a vedecký prínos výsledkov pre spoločnosť (10 bodov)

II. 	Expertíza zodpovedného riešiteľa a pracoviska (20 bodov)

–	Profesionálna odbornosť  (15 bodov)
–	Infraštruktúra pracoviska (5 bodov)

Maximálny počet bodov: 80 bodov

Schvaľovanie projektov v zmiešanej komisii sa bude uskutočňovať za týchto podmienok:

•	Jednostranne predložené projekty nebudú posudzované
•	Obojstranne vysoko ohodnotené projekty budú zvýhodnené pred kontroverznými projektmi
•	Nezrovnalosti budú riešené diskusiou, ktorá zohľadní obojstranný záujem.
   
Výsledky hodnotenia a finálny výber projektov vybratých na podporu budú oznámené po zasadnutí zmiešanej komisie. 

8. PODMIENKY PREDKLADANIA ŽIADOSTÍ

Každý projekt musí mať jedného zodpovedného riešiteľa na slovenskej i juhoafrickej strane a to aj v prípade, že sa na projektoch budú podieľať riešitelia z viacerých spolupracujúcich organizácií oboch krajín. Návrh projektu musí byť predkladaný súčasne v SR slovenskou riešiteľskou organizáciou a v JAR juhoafrickou riešiteľskou organizáciou. Zodpovedný riešiteľ na každej strane podá návrh projektu na príslušných formulároch v slovenskom   a  anglickom jazyku  na slovenskej strane a v anglickom jazyku na strane JAR.
V návrhu projektu sa uvedie názov projektu, riešiteľské kolektívy zo slovenskej a z juhoafrickej strany, presné časové ohraničenie  a konkrétne ciele, ďalej vecné zameranie projektu, harmonogram riešenia úloh pre dosiahnutie cieľa projektu, finančné požiadavky rozpísané podľa jednotlivých položiek a na jednotlivé roky riešenia, stručné životopisy slovenských riešiteľov projektu, zoznam juhoafrického riešiteľského kolektívu ako aj jasné zdôvodnenie nevyhnutnosti medzinárodnej spolupráce pri riešení daného projektu. V prípade, že už existuje spolupráca a projekt nadväzuje na túto spoluprácu, zodpovedný riešiteľ v návrhu uvedie výsledky, ktoré boli dosiahnuté a ich prínos pre SR.

9. POVINNOSTI ŽIADATEĽA A ZODPOVEDNÉHO RIEŠITEĽA

Štatutárny zástupca slovenskej riešiteľskej organizácie (žiadateľa) uzavrie s APVV Zmluvu o poskytnutí prostriedkov na riešenie projektu. Na konci roku podáva zodpovedný riešiteľ Agentúre na podporu výskumu a vývoja správu o priebežnom riešení projektu a o vyúčtovaní výdavkov za uplynulé obdobie riešenia projektu. Po ukončení projektu predloží zodpovedný riešiteľ  Agentúre  záverečnú správu o celkovom riešení projektu.

Kontaktné adresy:

Slovenská republika

RNDr. Soňa Ftáčniková, CSc.
Vedúca Oddelenia dvojstrannej a mnohostrannej spolupráce
Agentúra na podporu výskumu a vývoja
Mýtna 23  
P.O.BOX 346                                                       
814 99 Bratislava
tel:  02/57204502
fax: 02/57204599 
e-mail: ftacnik@apvv.sk
http://www.apvv.sk

Ing. Soňa Straková
hlavný štátny radca
Oddelenie bilaterálnej spolupráce a medzinárodných organizácií
Sekcia vedy a techniky
Ministerstvo školstva SR
Stromová 1
813 30 Bratislava
Tel.: +421 2/69 252 212
Fax: +421 2/69 252 203
e-mail: sona.strakova@minedu.sk

Juhoafrická republika

Mr. Johan Viljoen
Odborný pracovník 
Science and Technology Agreements Fund, 
National Research Foundation
P.O.Box 2600
Pretoria 001
South Africa
Pracovná adresa:
Meiring Naude Road
Brummeria,
Pretoria
South Africa
Tel.: +2712 481 4172
Fax: +27 12 481 4044
e-mail: jviljoen@nrf.ac.za